Hugo, Dei gracia Lingon. episcopus, omnibus ad quos littere iste pervenerint, in Domino salutem. Noveritis quod Guido de Aisiaco, miles, in nostra presentia constitutus, recognovit quod homines ecclesie Molism. apud Geigniacum commorantes, habent usuarium pascuarum in nemore de Lombois. Et cum super hiis et aliis rebus querela verteretur inter ipsum, ex una parte, et ecclesiam Molism., ex altera, ipse, pro bono pacis firmius observando, cepit in feodum et homagium ab abbate et ecclesia Molism. quicquid habet apud Geigniacum in hominibus, terragiis et censibus, seu quibuslibet rebus, et etiam quicquid habet in nemoribus et de Jarci et de Foisolio. Ut, igitur, hec omnia perpetuum et inviolabile robur obtineant, nos, ad petitionem dicti militis, presentes litteras inde conscriptas ecclesie Molism. tradidimus sigilli nostri munimine roboratas. Actum, anno Gracie millesimo ducentesimo trigesimo-primo.